hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
Az év public relations szakdolgozata 2010 – CCO Magazin
A Magyar Public Relations Szövetség idén is meghirdeti „Az év pr-szakdolgozata” című pályázatát. A szövetség ezúttal is azon hazai és határon túli kommunikáció szakos vagy public relations szakirányos végzős hallgatók jelentkezését várja, akik 2010-ben magyar nyelven írták meg szakdolgozatukat és témaként kifejezetten és hangsúlyosan a public relations valamely szakterületét (CSR, hírnév-menedzsment, kockázatkezelés, válságkezelés, kríziskommunikáció, issue management stb.) dolgozták fel.
A kommunikáció vagy pr-szakos nappali, levelezős és a szakirányú továbbképzésben résztvevő hallgatók számára bemutatkozási lehetőség biztosítása a szakmában (ezáltal elhelyezkedési lehetőségeik javítása is), illetve az új vagy jelentős kutatási-elemzési tevékenységek, színvonalas publikációk közreadása. Szeretnénk, ha a pályázat jótékonyan ösztönözné a diplomamunkák szakmai minőségének javulását.
A pályázatra kétféleképpen is lehet nevezni:
1.vagy a pályázatot író hallgató nevezi be saját munkáját,
2.vagy a dolgozat készülését figyelemmel kísérő belső konzulens, vagy opponens tanár kezdeményezi annak nevezését.
A jelentkezési lap mindkét esetben más tartalmú, nevezéskor kérjük, figyeljenek erre!
A pályamunkákat, a benevezett szakdolgozatokat az MPRSZ által felkért bíráló bizottság, a szakterület elismert szakembereiből álló zsűri fogja elbírálni. A legjobbnak ítélt dolgozatokat a szövetség a honlapján megjelenteti, illetve oklevéllel jutalmazza, és szerzőik számára a Szövetségben egy éves időtartamra díjmentesen teljes jogú tagságot biztosít.
A legkiválóbb szakdolgozat elnyeri a MPRSZ „Az Év PR-szakdolgozata 2010.” elismerő címet.
Természetesen a „bizalmas” minősítésű szakdolgozatok készítői is pályázhatnak! A pályázónak ebben az esetben csatolnia kell egy nyilatkozatot a titkosítást kérő fél részéről, hogy a bíráló bizottság elolvashatja a szakdolgozatát. Az MPRSZ lehetőséget biztosít a titkosítást kérő fél (gazdálkodó szervezet) számára, hogy részt vegyen az elbíráláson.
Formai követelményeknek elfogadjuk az adott oktatási intézmény szakdolgozati kiírásának követelményrendszerét.
A pályázat benyújtásának módja:
Egy példányban, elektronikus formában (CD vagy DVD lemezen, PDF formátumban). A szakdolgozat mellett a pályázónak írásban közölnie kell a következő adatokat: a szakdolgozat címe, a pályázó neve, egyeteme, szakja, témavezetője és annak tanszéke. A hallgatói jelentkezési lapot az azon szereplő nyilatkozatokkal együtt, papír alapon, aláírva és két tanú aláírásával szintén ellátva kell a a pályázati anyaghoz becsatolni.
Pályázat benyújtásának határideje: 2010. október 30.
Helye: MPRSZ Titkárság (1064 Budapest, Vörösmarty u. 47/a.)
Eredményhirdetés: 2010. december közepe
A pályázattal kapcsolatos rövid tájékoztató az MPRSZ weboldalán található. Az érdeklődőknek esetleges további kérdéseik esetén információt nyújt a pályázati projekt vezetője: Morva Gábor
Tájékoztatás „Az év pr-szakdolgozata 2010” c. pályázati kiírásához
A Magyar Public Relations Szövetség 2010-ben is meghirdeti „Az év pr-szakdolgozata” című pályázatát, amelynek első fordulója tavaly sikeresen lezajlott. Akkor összesen 25 dolgozat mérette meg magát, s kerültek ki közülük a leginkább elismerésre érettek.
Az elmúlt év során szerzett tapasztalataink arra ösztönzi a Szövetséget, hogy az idei pályázati kiírás- és értékelés rendszerét a korábbihoz képest szakmailag még egyértelműbbé és következetesebbé formálja. A változtatás egyik legfontosabb célja, hogy a minőségi, az elvárható hazai (és nemzetközi) szakmai színvonalat magasan teljesítő szakdolgozatok íróit még hatékonyabban meg tudjuk szólítani. Pályázati felhívásunkat ezért idéntől a PR-képzést nyújtó felsőfokú oktatási intézmények és szakok vezetőihez közvetlenül is eljuttatjuk, akik – természetesen az érintett hallgató írásos beleegyezése mellett – látva, ismerve a dolgozatban lévő kiemelkedő teljesítményt, a nevezési folyamatot maguk is elindíthatják.
További változást jelent a témaválasztásra vonatkozó kritériumrendszer szigorítása is. Tavaly a pályázatok értékelése során sok olyan dolgozattal találkoztunk, amelyek már témaválasztásuk okán is abszolút esélytelenül indultak a PR-szakmai díjért. Ezek rendre olyan munkák voltak, amelyek nem PR, hanem alapvetően marketing, vagy egyéb társszakmai fókusszal készültek. Idéntől „Az Év PR-szakdolgozata” c. pályázatra 2010-ben csak olyan dolgozatok nevezhetők, amelyek a releváns hazai és nemzetközi szakirodalomban szereplő valamely konkrét PR-területtel kapcsolatos elméleti és/vagy gyakorlati ismereteket helyezik a fókuszba, s dolgozzák fel azt valamilyen szabadon választott formában és aspektussal.
A nevezési feltételek terén további változást jelent, hogy a dolgozat benyújtásakor ahhoz valamennyi konzulensi és opponensi bírálatot, valamint egy magyar és angol nyelven egyaránt megírt, egyenként max. két oldalas szinopszist is csatolni kell. Ezek hiánya – formai hiba okán – a dolgozat pályázatból történő automatikus kizárását eredményezi.
A pályázatok értékelésében változást jelent, hogy a szakdolgozatokat idén már az IPRA és a CERP bírálati rendszerével összhangban két, egymástól független szinten működő zsűri bírálja majd el. A zsűriben idén is a hazai PR-szakmában ismert és elismert elméleti- és gyakorlati szakemberek, valamint oktatók kapnak helyet. Valamennyi pályázati munka először egy előzetes értékelésen esik át, majd a zsűri az adott pontszámok alapján a döntőbe már csak a legjobbnak ítélt dolgozatokat jelöli tovább. A döntőbe jutott pályamunkákat egy, az előzőtől független zsűri értékeli, majd a végső helyezési sorrend a tagok által adott pontszámokat figyelembe véve, a szakmai szempontokat közösen mérlegelve, konszenzus alapon alakul ki.
Míg az előzsűri tagjait a Magyar Public Relations Szövetség egy meghatározott szakmai kritériumrendszert megfogalmazva, nyílt felhívás útján toborozza, a döntőben közreműködő főzsűri tagjait közvetlenül az MPRSZ Elnöksége jelöli ki és kéri fel a feladatra.
Magyar Public Relations Szövetség
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin